b'\n_START_ARTICLE_\nFender Precision Bass\n_START_SECTION_\nTekniikka ja rakenne\n_START_PARAGRAPH_\nEnsimm\xc3\xa4iset s\xc3\xa4hk\xc3\xb6bassot olivat malliltaan ja periaatteeltaan tavallisia akustisia kontrabassoja, joiden soittajat asettivat s\xc3\xa4hk\xc3\xb6kitaran elektromagneettisen mikrofonin kontrabassonsa alle, ja yhdistiv\xc3\xa4t t\xc3\xa4m\xc3\xa4n muunneltuun, bassotaajuuksia paremmin toistavaan kitaravahvistimeen. Vaihtoehtoisesti kitaristit soittivat kappaleiden basso-osuudet k\xc3\xa4ytt\xc3\xa4en kitaroidensa paksuimpia ja matalimmilla s\xc3\xa4velill\xc3\xa4 soivimpia kieli\xc3\xa4._NEWLINE_Fender Precision Bass oli ensimm\xc3\xa4inen varsinainen s\xc3\xa4hk\xc3\xb6basso, jonka runko oli umpipuuta (ns. lankkubasso) ja siin\xc3\xa4 olivat s\xc3\xa4hk\xc3\xb6magneettiset mikrofonit. Precision Bass (engl. precision = tarkkuus) sai nimens\xc3\xa4 basson kaulassa olevista nauhoista. Kontrabasson kaulassa ei ole nauhoja, joten oikeisiin nuotteihin osuminen vaatii \xc3\xa4\xc3\xa4ret\xc3\xb6nt\xc3\xa4 tarkkuutta. Precision Bass toi basisteille mahdollisuuden soittaa bassoaan helpommin, ja saada s\xc3\xa4velet nuotilleen. Precision Bassista on kuitenkin valmistettu my\xc3\xb6s nauhatonta mallia.\n_START_SECTION_\nMikrofonit\n_START_PARAGRAPH_\nP-bassossa mikrofoni oli alun perin yksikelainen, mutta vuonna 1957 kehitettiin ns. jaettu mikrofoni jossa mikrofoni jaettiin kahteen erilliseen osaan. T\xc3\xa4ss\xc3\xa4 mikrofonityypiss\xc3\xa4 kela on kahden yksitt\xc3\xa4isen magneettisyd\xc3\xa4men ymp\xc3\xa4rill\xc3\xa4, ja kelat ovat limitt\xc3\xa4in toistensa p\xc3\xa4\xc3\xa4ll\xc3\xa4, kytkettyn\xc3\xa4 sarjaan. T\xc3\xa4m\xc3\xa4 rakenne ja kytkent\xc3\xa4 est\xc3\xa4\xc3\xa4 yksikelaisille mikrofoneille tyypillisen huminan._NEWLINE_N\xc3\xa4iss\xc3\xa4 mikrofoneissa on yhteens\xc3\xa4 kahdeksan napapalaa, jotka vastaanottavat paremmin perinteisen yksikelaisen P-basson kielten voimakkaasti v\xc3\xa4r\xc3\xa4htelevien kielten signaalin._NEWLINE_P-basso on s\xc3\xa4ilytt\xc3\xa4nyt suosionsa basistien keskuudessa n\xc3\xa4ihin p\xc3\xa4iviin saakka sen omintakeisen soinnin ja v\xc3\xa4h\xc3\xa4isen h\xc3\xa4iri\xc3\xb6alttiudensa t\xc3\xa4hden. P-bassoja on saatavilla useilta eri valmistajilta korkealuokkaisista huippuinstrumenteista aina huokeisiin malleihin saakka._NEWLINE_P-basson mikrofoni on my\xc3\xb6s muodostunut \xc3\xa4\xc3\xa4nentoistoteknologiassa omaksi k\xc3\xa4sitteekseen jaettuna mikrofonina. Erillisi\xc3\xa4 jaettuja P-Bass -mikrofoneja valmistavat useat valmistajat, tunnetuimmista mainiten esimerkiksi EMG, Seymour Duncan, Bartolini ja DiMarzio.'